Gandia realitzarà una auditoria de la Central de la Policia Local per a quantificar les deficiències heretades de l'anterior legislatura després que un detingut haja trencat una finestra
05 maig 2018

## Gandia realitzarà una auditoria de la Central de la Policia Local per a quantificar les deficiències heretades de l'anterior legislatura després que un detingut haja trencat una finestra05 maig 2018Última actualització: 14 juliol 2025

![](../gestion/img/2.jpeg)  
  

Representants del govern de Gandia mantindran una reunió dilluns per a iniciar els tràmits per a la realització d’una auditoria que certifique cada una de les deficiències de l’edifici de la Central de la Policia Local, totes elles heretades de l’anterior legislatura. Esta decisió s’ha pres després que un detingut haja trencat amb els punys la finestra del calabós i haja fugit per la mateixa esta vesprada.

L’executiu local estudiarà totes les mesures possibles perquè això no torne a passar, es procedirà a investigar la construcció de l’edifici i exigirà responsabilitats perquè “_Gandia no mereix fets greus com este, i que demostren una vegada més que l’immoble incomplia les condicions mínimes_”.

El govern municipal, des de principi de legislatura, ha hagut de solucionar múltiples deficiències en l’edifici de les dependències invertint desenes de milers d’euros tot i que en la passada legislatura el govern del PP es va gastar la quantitat de 6,4 milions d’euros en la infraestructura.

La regidora responsable de la Policia Local, **Àngels Pérez**, ha manifestat que estos fets són una prova més de “_la incompetència, la desídia i la deixadesa de l’anterior govern, i a la qual anem a posar solució d’una manera immediata_”.

A finals de 2017, Àngels Pérez, i el coordinador d’Urbanisme, Vicent Mascarell, ja van denunciar que l’anterior executiu va permetre la construcció de cel·les amb parets de pladur després que un detingut, amb les seues pròpies mans, va ser capaç de causar greus desperfectes a la cel·la.

Àngels Pérez ha recordat hui que el PP va edificar la instal·lació expropiant una parcel·la per 3,9 milions d’euros quan a pocs metres el Consistori disposa de solars municipals.

A més a més, ha lamentat que dies després de la inauguració, els sindicats ja van presentar per registre d’entrada un escrit denunciant totes les deficiències i anomalies: goteres, fuites d’aigua, filtracions, manca de ventilació als vestidors, falta d’aire condicionat i calefacció en els vestuaris i en les dutxes, a més de mala planificació dels espais. Deficiències que s’han anat solucionant per part de l’actual govern, tot i la delicada situació econòmica, i també per part de la Diputació.

“_Malgrat això, la situació de l’edifici és tan increïble, vergonyosa i lamentable que seguim trobant-nos sorpreses desagradables que demostren que al PP no li interessava la ciutadania, ni la seguretat, ni la policia, ni millorar el servei. Van posar molt interès en l’expropiació i en afavorir els interessos dels seus amics en contra dels interessos de tots_”, ha finalitzat.

[Twittear](https://twitter.com/share)